Official Journal L 301 , 05/11/2002 P. 0006 - 0010



Id-Deċiżjoni tal-Kummissjoni tad-29 ta' Ottubru 2002 li tippreskrivi kondizzjonijiet speċifiċi għall-importazzjoni ta' prodotti ta' l-industrija tas-sajd minn New Caledonia (innotifikata taħt numru K(2002) 4090) (Test b'rilevanza għaż-ŻEE) (2002/855/KE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat id-Direttiva tal-Kunsill 91/493/KEE tat-22 ta' Lulju 1991 li tippreskrivi l-kondizzjonijiet tas-saħħa dwar il-produzzjoni u t-tqegħid għall-bejgħ ta' prodotti ta' l-industrija tas-sajd [1], kif emendata l-aħħar bid-Direttiva 97/79/KE [2], u b'mod partikolari l-Artikolu 11.1 tagħha, Billi: (1) Saret spezzjoni fin-New Caledonia f'isem il-Kummissjoni biex ikunu verifikati l-kondizzjonijiet li taħthom qed jinħadmu, jinħażnu u jintbagħtu lejn il-Komunità l-prodotti ta' l-industrija tas-sajd. (2) Il-kondizzjonijiet inkorporati fil-leġislazzjoni tan-New Caledonia dwar l-ispezzjoni tas-saħħa u l-kontroll ta' prodotti ta' l-industrija tas-sajd jistgħu jitqiesu bħal dawk li hemm preskritti fid-Direttiva 91/493/KEE. (3) B'mod partikolari, id-"Direction des Affaires Veterinaires, Alimentaires et Rurales (DAVAR) tad-Departement de l'Economie Rurale" huwa kapaċi li jivverifika b'mod effettiv l-implimentazzjoni tal-liġi li tkun fis-seħħ. (4) Huwa xieraq li jiġu preskritti regoli dettaljati li jikkonċernaw iċ-ċertifikat tas-saħħa li, skond id-Direttiva 91/493/KEE, għandu jkollhom magħhom kunsinni ta' prodotti ta' l-industrija tas-sajd importati fil-Komunità min-New Caledonia. B'mod partikolari, dawk ir-regoli għandhom jispeċifikaw id-definizzjoni ta' ċertifikat mudell, il-kondizzjonijiet minimi rigward il-lingwa jew lingwi li bihom irid jiġi abbozzat u l-istatus tal-persuna awtorizzata biex tiffirmah. (5) Il-marka li għandha titwaħħal fuq il-pakketti tal-prodotti ta' l-industrija tas-sajd għandha turi l-isem tat-tielet pajjiż u n-numru ta' approvazzjoni/reġistrazzjoni tad-ditta, tal-vapur tal-fabbrika, tal-maħżen tal-friża jew bastiment tal-friża ta' l-oriġini, ħlief għall-ċerti prodotti ffriżati (6) Huwa wkoll meħtieġ li tiġi kkompilata lista ta' ditti approvati, vapuri tal-fabbrika, jew mħażen tal-friża, u lista ta' bastimenti tal-friża mgħammra skond il-kondizzjonijiet mitluba mid-Direttiva tal-Kunsill 92/48/KEE tas-16 ta' Ġunju 1992 li tippreskrivi r-regoli minimi ta' iġjene applikabbli għall-prodotti ta' l-industrija tas-sajd maqbuda abbord ċerti bastimenti skond l-Artikolu 3(1) (a) (I) tad-Direttiva 91/493/KEE [3]. Dawn il-listi għandhom jiġu kkompilati fuq il-bażi ta' komunikazzjoni mid-DAVAR lill-Kummissjoni. Għalhekk hija r-responsabbiltà tad-DAVAR li tassigura osservanza mad-dispożizzjonijiet rilevanti tad-Direttiva 91/493/KEE. (7) Id-DAVAR ipprovda assigurazzjonijiet uffiċjali rigward osservanza mar-regoli mniżżla fil-Kapitlu V ta' l-Anness tad-Direttiva 91/493/KEE fir-rigward tal-kontroll ta' prodotti ta' l-industrija tas-sajd, u fir-rigward ta' l-issodisfar tal-kondizzjonijiet iġjeniċi meħtieġa bħal dawk li hemm preskritti f'dik id-Direttiva. (8) Il-miżuri li hemm maħsuba f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali, ADOTTAT DIN ID-DEĊIŻJONI: Artikolu 1 Id-"Direction des Affaires Veterinaires, Alimentaires et Rurales (DAVAR) tad-Departement de l'Economie Rurale" għandu jkun l-awtorità kompetenti fin-New Caledonia biex jivverifika u jiċċertifika l-osservanza ta' prodotti ta' l-industrija tas-sajd mal-kondizzjonijiet meħtieġa skond id-Direttiva91/493/KEE. Artikolu 2 1. Prodotti ta' l-industrija tas-sajd importati fil-Komunità min-New Caledonia għandhom jikkonformaw mal-kondizzjonijiet mniżżla f'paragrafi 2, 3 u 4 2. Kull kunsinna għandha tkun akkompanjata b'ċertifikat oriġinali tas-saħħa nnumerat, mimli kif għandu jkun, iffirmat, datat u magħmul minn folja waħda skond il-mudell li hemm fl-Anness 1. 3. Il-prodotti għandhom jiġu minn ditti approvati, bastimenti tal-fabbrika jew mħażen tal-friża jew minn bastimenti tal-friża rreġistrati u mniżżla fl-Anness 11. 4. Ħlief fil-każ ta' prodotti ffriżati ta' l-industrija tas-sajd fi kwantitajiet kbar u intiżi għall-manifattura ta' ikel ippriservat, il-pakketti kollha għandu jkollhom fuqhom il-kelma "NEW CALEDONIA" u n-numru ta' approvazzjoni/reġistrazzjoni tad-ditta, tal-bastiment tal-fabbrika, tal-maħżen tal-friża jew bastiment tal-friża ta' l-oriġini, b'ittri li ma jitħassrux. Artikolu 3 1. Iċ-Ċertifikat imsemmi fl-Artikolu 2(2) għandu jiġi kkompilat għall-inqas f'lingwa waħda uffiċjali ta' l-Istat Membru fejn isiru l-kontrolli. 2. Iċ-ċertifikat għandu jkollu fuqu l-isem, il-kompetenza u l-firma tar-rappreżentant tad-DAVAR u t-timbru uffiċjali ta' dan ta' l-aħħar f'kulur differenti minn dak ta' dikjarazzjonijiet oħra. Artikolu 4 Din id-Deċiżjoni għandha tibda tapplika mill-20 ta' Diċembru 2002. Artikolu 5 Din id-Deċiżjoni hija indirizzata lill-Istati Membri. Magħmula fi Brussel, fid-29 ta' Ottubru 2002. Għall-Kummissjoni David Byrne Membru tal-Kummissjoni [1] ĠU L 268, ta’ l-24.9.1991, p. 15 [2] ĠU L 24, tat-30.1.1998, p. 31 [3] ĠU L 187, tas-7.7.1992, p. 41. -------------------------------------------------- ANNESS I +++++ TIFF +++++ +++++ TIFF +++++ -------------------------------------------------- ANNESS II LISTA TA' DITTI U BASTIMENTI Leġġenda tal-kategorija: FV Inġgenji tal-fabbriki. PP Pjanta ta' Proċessar. No d'agrement/Numru ta' Approvazzjoni | Nom/Isem | Ville/Belt Region/Reġjun | Categorie/Kategorija | EA-18-2 | SOPAC | Noumea - Province Sud | PP | EA-12-16 | Pecheries de Nouvelle Caledonie | Koumac - Province Nord | PP | --------------------------------------------------